|  |  |  |  |
| --- | --- | --- | --- |
| Rīgā, | 05.10.2022. | Nr. | 1-132/6913 |
| Uz | 18.08.2022 | Nr. | 1-26 |

**Vides konsultatīvajai padomei**

*Par medījamo dzīvnieku faunas apsaimniekošanas*

*uzlabošanu ĶNP un Latvijas ĪADT*

 Vides aizsardzības un reģionālās attīstības ministrija (turpmāk-ministrija) ir iepazinusies ar Vides konsultatīvās padomes (turpmāk-VKP) 2022.gada 18.augusta ministrijai, Dabas aizsardzības pārvaldei (turpmāk-pārvalde) un SIA “Enviroprojekts” adresēto vēstuli Nr.1-26. Vēstulē VKP aicina dabas resursu (t.sk. medījamo dzīvnieku) uzskaiti, izmantošanas plānošanu un pašu resursa apsaimniekošanu īpaši aizsargājamās dabas teritorijās nodot ministrijai un/vai tās pakļautībā esošai institūcijai. Vēstulē norādīts, ka, lai sasniegtu īpaši aizsargājamajām dabas teritorijām noteiktos dabas aizsardzības mērķus, faunas apsaimniekošanai ir jābūt pārvaldes funkcijai. Ministrija sniedz sekojošu viedokli.

Gan Medību likums, gan Zvejniecības likums, gan likums “Par īpaši aizsargājamām dabas teritorijām” un tiem pakārtotie normatīvie akti ir saistošs ikvienai personai (arī valsts pārvaldes iestādēm) Latvijas Republikas teritorijā. Uzskats, ka viena valsts pārvades iestāde nepilnīgi īsteno savu kompetenci nedrīkst būt par pamatu kompetenču pārdalīšanai, tādējādi radot komplicētu un neefektīvu tiesību sistēmu.

Atbilstoši Dzīvnieku aizsardzības likuma 3.pantam savvaļas dzīvniekus pēc to izmantošanas veida iedala medījamajos dzīvniekos un nemedījamajos dzīvniekos. Šis paša likuma 9.pants nosaka uzraudzību un kontroli veicošas iestādes, nosakot Valsts meža dienesta kompetenci attiecībā uz medījamo savvaļas sugu dzīvnieku aizsardzību, bet pārvaldes attiecībā uz nemedījamo sugu dzīvniekiem. Paredzot tiesību sistēmā selektīvus izņēmumus, atsevišķos gadījumos nosakot pārvaldes kompetenci medījamo dzīvnieku jomā, tiku radīts neefektīvs regulējums ar valsts pārvaldes iestāžu funkciju pārklāšanos un situācija, kurā vienu funkciju visā valsts teritorijā veic viena iestāde, bet kādā noteiktā teritorijā cita. Šāda funkciju dublēšanās ir pretrunā ar Valsts pārvaldes iekārtas likuma mērķa par demokrātisku, tiesisku, efektīvu, atklātu un sabiedrībai pieejamu valsts pārvaldi īstenošanu, kā arī ar deklarācijas par Ministru kabineta iecerēto darbību attiecībā uz valsts pārvaldes sniegto pakalpojumu kvalitātes uzlabošanu un lēmuma pieņemšanas procedūras vienkāršošanu. Īpaši būtiski ir novērst jebkādu funkciju pārklāšanos patreizējos cilvēkresursu trūkuma apstākļos dabas aizsardzības jomā.

 Ar jau iepriekš veiktajiem grozījumiem Medību likumā nav ietekmētas vai mazinātas Dabas aizsardzības pārvaldes tiesības savas kompetences ietvaros veikt gan medības reglamentējošo normatīvo aktu ievērošanas kontroli, gan zivju resursu uzraudzību un kontroli īpaši aizsargājamās dabas teritorijās.

Medību likuma 20.pants nosaka Valsts meža dienesta kompetenci medījamo dzīvnieku populāciju stāvokļa novērtēšanā un pieļaujamo nomedīšanas apjomu noteikšanā medību platībās. Tāpat šajā pantā noteikts, ka īpaši aizsargājamās dabas teritorijās, kurās ir spēkā medību ierobežojumi, savvaļas sugu zīdītāju skaita regulēšanas pasākumus nosaka attiecīgos īpaši aizsargājamās dabas teritorijas individuālos aizsardzības un izmantošanas noteikumos.

Ķemeru nacionālā parka gadījumā spēkā ir Ministru kabineta 2016.gada 6.septembra noteikumu Nr.601 “Ķemeru nacionālā parka individuālie aizsardzības un izmantošanas noteikumi”, kas paredz, ka nolūkā, lai nepieļautu epizootiju izplatīšanos, kā arī ja dzīvnieku populāciju blīvums šajās teritorijās pārsniedz ekosistēmu dabisko ietilpību, izraisot īpaši aizsargājamo biotopu vai īpaši aizsargājamo sugu dzīvotņu degradāciju, hidroloģiskā režīma izmaiņas, savvaļas augu un dzīvnieku populāciju skaitlisku samazināšanos, kas rada draudus minēto populāciju turpmākajai eksistencei, dabas rezervāta zonā un šo noteikumu 2.pielikumā norādītajās medību lieguma teritorijās ar pārvaldes rakstisku atļauju pieļaujamas medības vai nemedījamo sugu dzīvnieku skaita regulēšana. Pārvalde jau tagad ir iesaistīta un šādas funkcionējošas sistēmas efektivitātes paaugstināšanai nav nepieciešamības mainīt normatīvo regulējumu, bet gan novērst iespējamās problēmas jau pastāvošās sistēmas darbībā. Valsts meža dienests darbojas atbilstoši Valsts meža dienesta likumam un Ministru kabineta 2013.gada 30.jūlija noteikumiem Nr. 449 “Valsts meža dienesta nolikums”, kuros paredzēta sadarbība ar valsts pārvaldes iestādēm, nevalstisko un starptautisko institūciju un organizāciju, kā arī citiem sabiedrības un institūciju pārstāvjiem. Ministrijas ieskatā sadarbība starp pārvaldi un Valsts meža dienestu varētu būt ciešāka un efektīvāka gan jautājumos saistītos ar resursu apsaimniekošanu īpaši aizsargājamajās dabas teritorijās, gan arī citos ar īpaši aizsargājamo dabas teritoriju apsaimniekošanu nesaistītos jautājumos.

Pārvalde apsaimnieko nekustamos īpašumus, kas tai nodoti pārvaldīšanā saskaņā ar starp ministriju un pārvaldi 2017. gada 14. novembrī noslēgto valsts nekustamā īpašuma pārvaldīšanas līgumu Nr. NĪ/7/2017 (turpmāk – Līgums) un saskaņā ar ministrijas 2017. gada 8. februāra iekšējiem noteikumiem Nr. 1-4/5 „Vides aizsardzības un reģionālās attīstības ministrijas valdījumā esošo valsts nekustamo īpašumu pārvaldīšanas kārtība”. Līguma 5.2.4. apakšpunkts paredz pārvaldei tiesības noslēgt civiltiesiskus līgumus, kontrolēt noslēgto līgumu izpildi, un novirzīt ieņēmumus ar nekustamo īpašumu pārvaldības darbības veikšanu saistīto izdevumu segšanai, kā arī nepieciešamo derīgo uzlabojumu veikšanai nekustamos īpašumos. Savukārt Līguma 5.3.7. apakšpunkts noteic pārvaldei pienākumu veikt civiltiesisku līgumu (zemes nomas līgums, nedzīvojamo telpu nomas līgums, medību platību nomas līgums u.c.) slēgšanu par tai apsaimniekošanā nodoto nekustamo īpašumu lietošanu un izpildes kontroli atbilstoši normatīvo aktu prasībām, Līdz ar to pārvalde realizē faktisko varu pār minētajiem nekustamiem īpašumu saskaņā ar Civillikumā noteikto, īstenojot pēc iespējas efektīvu un ekonomiski lietderīgu nekustamā īpašuma izmantošanu un līgumā noteiktos pārvaldības principus.

Ar cieņu

Valsts sekretāra vietnieks vides aizsardzības jautājumos p.i.

Dabas aizsardzības departamenta direktore D.Vilkaste

V.Bernards, 67026524

Vilnis.bernards@varam.gov.lv

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |